b"\n_START_ARTICLE_\nTagalog\n_START_SECTION_\nHistoria\n_START_PARAGRAPH_\nSana tag\xc3\xa1log tulee muodosta tag\xc3\xa1-\xc3\xadlog, joka taas tulee etuliitteen tag\xc3\xa1- 'jonkin paikan asukas' (vrt. suomen -lainen) ja sanan \xc3\xadlog 'joki' yhdistelm\xc3\xa4st\xc3\xa4; sen alkuper\xc3\xa4inen merkitys on 'joenvarren asukas'. Tag\xc3\xa1login historian tuntemusta rajoittaa se, ett\xc3\xa4 kielest\xc3\xa4 ei ole kirjoitettuja l\xc3\xa4hteit\xc3\xa4 ennen espanjalaisten saapumista 1500-luvulla. Kielitieteellisten metodien perusteella on kuitenkin arvioitu, ett\xc3\xa4 kieli ja sen l\xc3\xa4hisukulaiset ovat l\xc3\xa4ht\xc3\xb6isin Mindanaon saariryhm\xc3\xa4n koillisosasta tai it\xc3\xa4iselt\xc3\xa4 Visayasilta._NEWLINE_Ensimm\xc3\xa4inen tagalogilla kirjoitettu kirja on Doctrina Cristiana (Kristillinen oppi) vuodelta 1593. Se kirjoitettiin espanjaksi ja kahdella tagalogin transkriptiolla: toinen Babayin-kirjaimistolla (ks. alla) ja toinen latinalaisilla kirjaimilla._NEWLINE_Kielen historian aikana se on saanut vaikutteita varsinkin espanjasta, min-kiinasta (Fujianin kiina), englannista, malaijista ja Pohjois-Filippiineill\xc3\xa4 puhutuista sukulaiskielist\xc3\xa4\xc3\xa4n.\n_START_SECTION_\n\xc3\x84\xc3\xa4nteet\n_START_PARAGRAPH_\nTagalogissa on 21 foneemia: 16 konsonanttia ja viisi vokaalia. Tavurakenne on suhteellisen yksinkertainen. Jokaisessa tavussa on v\xc3\xa4hint\xc3\xa4\xc3\xa4n yksi konsonantti ja yksi vokaali.\n_START_SECTION_\nVokaalit\n_START_PARAGRAPH_\nEnnen espanjalaisten tuloa tagalogissa oli kolme vokaalia: /a/, /i/ ja /u/. Espanjasta lainattujen sanojen mukana kieleen tuli my\xc3\xb6s vokaalit /\xc9\x9b/ ja /o/. Nelj\xc3\xa4 t\xc3\xa4rke\xc3\xa4\xc3\xa4 diftongia ovat /a\xc9\xaa/, /o\xc9\xaa/, /a\xca\x8a/ ja /i\xca\x8a/.\n_START_SECTION_\nPaino\n_START_PARAGRAPH_\nSanapaino on tagalogissa foneeminen. P\xc3\xa4\xc3\xa4paino esiintyy joko sanan viimeisell\xc3\xa4 tai toiseksi viimeisell\xc3\xa4 tavulla. P\xc3\xa4\xc3\xa4- ja sivupaino pident\xc3\xa4\xc3\xa4 kyseisen tavun vokaalin, paitsi sanan viimeisell\xc3\xa4 tavulla.\n_START_SECTION_\nBabayin\n_START_PARAGRAPH_\nEnnen kuin espanjalaisten siirtomaavallan my\xc3\xb6t\xc3\xa4 siirryttiin latinalaisiin aakkosiin, k\xc3\xa4ytettiin suhteellisen laajasti Babayin-abugidaa (kirjoitusj\xc3\xa4rjestelm\xc3\xa4\xc3\xa4, jossa yksi merkki ilmaisee konsonanttia ja sen yhteydess\xc3\xa4 oleva vokaali ilmaistaan tarkemerkill\xc3\xa4), joka kuuluu ns. brahmilaisiin kirjoitusj\xc3\xa4rjestelmiin, eli se polveutuu alkuaan Devanagari-kirjoituksesta, jota alun perin k\xc3\xa4ytettiin sanskritin kirjoittamiseen. Sen edelt\xc3\xa4j\xc3\xa4t ovat ilmeisesti kulkeutuneet Filippiineille Jaavan ja Sulawesin kautta, sill\xc3\xa4 n\xc3\xa4ill\xc3\xa4 saarilla on k\xc3\xa4ytetty samankaltaisia j\xc3\xa4rjestelmi\xc3\xa4.\n_START_SECTION_\nLatinalainen aakkosto\n_START_PARAGRAPH_\n1900-luvun alkupuolelle tagalogia kirjoitettiin monilla eri espanjan ortografiaan pohjautuvilla j\xc3\xa4rjestelmill\xc3\xa4. Kun tagalogista tuli kansallinen kieli vuonna 1937, kieliopintutkija Lope K. Santos esitti kahdenkymmenen kirjaimen aakkoston nimelt\xc3\xa4 balaril\xc3\xa0 (A B K D E G H I L M N Ng O P R S T U W Y)._NEWLINE_Aakkostoa on sittemmin muokattu, ja uusimman, vuonna 1987 tehdyn uudistuksen seurauksena tagalogia kirjoitetaan seuraavilla 28 kirjaimella:_NEWLINE_A B C D E F G H I J K L M N \xc3\x91 Ng O P Q R S T U V W X Y Z\n_START_SECTION_\nng ja mga\n_START_PARAGRAPH_\nGenetiivin tunnus ng ja monikon tunnus mga ovat lyhenteit\xc3\xa4 ja lausutaan nang [na\xc5\x8b] ja mang\xc3\xa1 [m\xc9\x90'\xc5\x8ba]."